Virallinen lehti nro C 320 , 06/11/1999 s. 0010



KIRJALLINEN KYSYMYS E-2694/98 esittäjä(t): Iñigo Méndez de Vigo (PPE) komissiolle (1. syyskuuta 1998) Aihe: Barcelonan alueen metsäpalo Tämän metsäpalon aiheuttamia vahinkoja on mahdoton arvioida. Tähän mennessä 17 000 hehtaaria metsää, 9 000 hehtaaria viljelymaita ja pensaita, 2 000 päätä karjaa sekä suuri määrä maatiloja on tuhoutunut. Tietääkö komissio tilanteen vakavuuden? Aikooko komissio toteuttaa mitään toimenpiteitä kyseisen metsäpalon seurausten lieventämiseksi? Onko komissio suunnitellut toimenpiteitä, joiden avulla olisi mahdollista kasvattaa uusi metsä tuhoutuneen tilalle? Mitä yhteisön varoja voitaisiin käyttää niiden rahoittamiseen? Komission jäsenen Franz Fischlerinkomission puolesta antama vastaus (29. lokakuuta 1998) Komissio on erityisen huolissaan metsäperinnön suojelusta, ja se on seurannut tarkkaavaisesti tämän kesän kuluessa Euroopan unionin eteläosien metsiä kohdanneisiin vakaviin tulipaloihin liittyviä tietoja. Nämä metsäpalot ovat myös tekijä, joka vaarantaa vakavasti kestävän kehityksen lähes puolessa Euroopan metsistä. Yhteisön toimia metsien suojelemiseksi tulipaloilta lujitettiin vuonna 1997, ja ne muodostavat yhdenmukaisen kehyksen jäsenvaltioiden auttamiseksi niiden torjuntaponnisteluissa varmistaen samalla, että yhteisön rahoittamiin metsänhoitotoimenpiteisiin, kuten metsityksiin, paloalttiilla alueilla liitetään suojelutoimenpiteitä. Ajanjaksolla 1992-1998 yhteisön tukea on myönnetty 84 miljoonaa ecua 700:lle jäsenvaltioiden esittämälle tulipalojen torjuntahankkeelle. Tätä toimintaa toteutetaan läheisessä yhteistyössä jäsenvaltioiden ja komission välillä pysyvässä metsäkomiteassa, erityisesti yhteisön metsäpalotietojärjestelmän avulla, josta on tullut erinomainen väline jäsenvaltioiden ja komission aloittamien suojelutoimenpiteiden seuraamiseksi ja arvioimiseksi. Tämän erityistoiminnan tehokkuus on kuitenkin vaarassa kärsiä, koska budjettiviranomaiset ovat vähentäneet siihen varattuja määrärahoja merkittävästi. Eräissä aluekehitysohjelmissa on myös Euroopan maatalouden ohjaus- ja tukirahaston (EMOTR) -ohjausosaston kautta rahoitettavia toimia metsäpalojen torjumiseksi, samoin kuin metsittämistä koskevia toimia. Barcelonan maakunta ei kuitenkaan kuulu Katalonian tavoite 5b-alueeseen, joten EMOTR:n ohjausosasto ei voi tukea metsittämistä koskevien rakenteellisten toimien rahoittamista. Sitä vastoin metsäpalojen vahingoittamien alueiden kunnostus kuuluu koheesiorahaston varoilla rahoitettaviin toimiin asiasta annetussa asetuksessa säädettyjen tavanomaisten ehtojen mukaisesti. Ehdotettujen toimenpiteiden tavoitteiden on oltava nimenomaisesti ympäristönsuojelullisia, ja kyseiset maa-alueet eivät saa olla luonteeltaan maatalousmaita. Aloitteen tällaisten hankkeiden esittämiseksi rahoitusta varten on tultava Espanjan viranomaisilta. On huomattava, että koheesiorahaston varoista on vuodesta 1995 rahoitettu joukko metsitystoimia ja eroosion torjuntaan tähtääviä hankkeita kaikissa Espanjan tärkeimmissä syvängöissä. Niiden joukossa on ollut myös hankkeita, jotka ovat koskeneet pääasiallisesti metsäpalojen torjuntaa ja palojen vahingoittamien metsien uudistamista. Näiden hankkeiden toteutuksesta ovat vastanneet autonomiset alueet ja Espanjan ympäristöministeriö (Dirección General para la Conservación de la Naturaleza) yhteisesti.